  Григорий Фомин Анжелика Тихонова корреспондент 2022-тӥ арын гужем Ижкарын 10 сюрс пала пиналъёс школа лагерьёсын шутэтскозы. Кылем арен ӵошатыса, лагерьёслэн но, отчы путёвкаослэн лыдзы но йылӥз. Со сярысь кар администрацилэн пресс-службаез ивортӥз. « Туэ карын 70 школа лагерьёс усьтӥськозы – 68-эз инвожое но кыкез гудырикошконэ. Отын 9 сюрс 775 пиналъёс шутэтскыны быгатозы. Со 2021-тӥ арынлэсь 1 сюрслы тросгес. Пӧлысьтызы 316 дышетскисьёс секыт улон югдуре сюремъёс. Лагерьёсты дасякумы тылпу потонлэсь но терроризмлэсь утиськонлы, сюдонэз радъянлы но пиналъёслэн шутэтсконзылы бадӟым саклык висъяськом » Наталья Гвоздкова, Ижкар администрациысь дышетонъя управленилэн кивалтӥсез Школа лагерьын одӥг смена 21 нунал кыстӥськоз. Анай-атайёс нылпиослэн сием-юэмзы понна, азьвыл аре сямен ик, 1 сюрс 50 манет тыроно луозы. Нош секыт югдуре сюрем семьяосысь пиналъёсты дунтэк сюдозы. Быдэс сменалы путёвкалэн дуныз оглом 4 сюрс 95 манет тыр усёз. « Ми вань мылкыд карисьёслы интыос мед тырмозы шуыса тыршиськом. Со вакытэ ик СанПиН-лэсь куронъёссэ но чакласьком. Со сиськонниосын пуксён интыослэн, кабинетъёслэн, дышетӥсьёслэн лыдзы » Наталья Гвоздкова, Ижкар администрациысь дышетонъя управлениен кивалтӥсь Лагерьёсы интыосты висъянэн дышетон ужъюртъёс выро. Нырысь ик секыт югдуре сюрем семьяосысь пиналъёсты куто, собере пиналъёссэс одӥгназы будэтӥсь ужась анай-атайёслэсь куриськонъёссэс учко. Школа лагерьёс сяна, быдэс гужем ӵоже усьтэм гужем площадкаос но ужалозы. 16 часысен 20 часозь дышетон огазеяськонъёсын, улон интыя клубъёсын, спортъя школаосын пиналъёслы пӧртэм ужрадъёс ортчытъялозы. Отчы вань мылкыд карисьёс пыриськыны быгатозы. Ватсаса тодон-валан сётон ужъюртъёсысь кружокъёслэн но секциослэн ужан радлыкенызы интерактивной картае пырыса тодматскыны луоз. Сое Ижкар администрацилэн нимлыко сайтаз поттозы. Пӧсьтолэзе «ИжЛето из интернета» ӵектос ужаны кутскоз. Со улсын интернет пыр зарядка, хобби-час ортчытыны, пӧраськонъя клубе, куронъёстэк концертэ пыриськыны, уйлы выжыкыл кылзӥськыны луоз. Пусъём, туэ гужем Удмуртиын, школа лагерьёсты но лыдэ басьтыса, оглом 590 лагерьёс усьтыны чаклало. Отын 100 сюрслэсь трос пиналъёс шутэтскозы. Тодэ вайытом, Россиын нылпи лагерьёсын шутэтскон дунлэсь ӝынызэ берыктон программа ужзэ азьланьтоз.   Тегъёс: Удмуртия Ижкар пиналъёс Дышетон гужем шутэтскон  